《为简公约赋素琴堂》
宋代·郏侨

素琴之堂虚且清，素琴之韵沦杳冥。
神闲意定默自鸣，宫商不动谁与听。
堂中道人骨不俗，貌庞形端颜莹玉。
我尝见之醒心目，宁必丝桐弦断续。
呜乎靖节已死不复闻，成亏相半疑昭文。
阮手钟耳相吐吞，素琴之道讵可论。
道人道人听我语，纷纷世俗谁师古，
金徽玉轸方步武，虚堂榜名无自苦。

作者简介：宋苏州昆山人，字子高，晚号凝和子。郏亶子。负才挺特，为王安石所器许。后为将仕郎。继其父辑水利书，有所发明。为乡里推重，谓之“郏长官”。有《幼成警悟集》。